**Vyhlásenie**

**Ministerstva spravodlivosti Slovenskej republiky**

**o rozporoch k návrhu zákona, ktorým sa mení a dopĺňa zákon Národnej rady Slovenskej republiky č. 308/1993 Z. z. o zriadení Slovenského národného strediska pre ľudské práva v znení neskorších predpisov**

Návrh zákona, ktorým sa mení a dopĺňa zákon Národnej rady Slovenskej republiky č. 308/1993 Z. z. o zriadení Slovenského národného strediska pre ľudské práva v znení neskorších predpisov (ďalej len ,,návrh zákona“), sa predkladá na rokovanie vlády Slovenskej republiky bez rozporov s povinne pripomienkujúcimi subjektmi a s rozpormi s verejnosťou (hromadná pripomienka).

**Rozpory s verejnosťou pretrvávajú v nasledovných oblastiach:**

* návrh na zvýšenie počtu členov rady na 12 členov;
* návrh na zmenu v zložení rady
	+ 1. jeden člen vymenovaný prezidentom Slovenskej republiky,
	+ 2. jeden člen vymenovaný predsedom Národnej rady Slovenskej republiky,
	+ 3. jeden člen vymenovaný predsedom vlády Slovenskej republiky na spoločný návrh mimovládnych organizácií s najväčším počtom členov; postup pri predkladaní návrhu na vymenovanie člena správnej rady určí predseda vlády Slovenskej republiky,
	+ 4. jeden člen vymenovaný ministrom práce, sociálnych vecí a rodiny Slovenskej republiky na spoločný návrh odborových zväzov odborových organizácií s najväčším počtom členov; postup pri predkladaní návrhu na vymenovanie člena správnej rady určí predseda vlády Slovenskej republiky,
	+ 5. jeden člen vymenovaný Rímskokatolíckou cirkvou v Slovenskej republike,
	+ 6. jeden člen vymenovaný Evanjelickou cirkvou augsburského vyznania na Slovensku,
	+ 7. jeden člen vymenovaný Gréckokatolíckou cirkvou na Slovensku,
	+ 8. jeden člen vymenovaný Reformovanou kresťanskou cirkvou na Slovensku,
	+ 9. jeden člen vymenovaný Pravoslávnou cirkvou na Slovensku,
	+ 10. jeden člen vymenovaný Slovenskou advokátskou komorou,
	+ 11. jeden člen vymenovaný Slovenskou lekárskou komorou a
	+ 12. jeden člen vymenovaný Slovenskou akadémiou vied;
* vypustenie zapojenia výboru Národnej rady Slovenskej republiky, ktorého predmetom činnosti je oblasť ľudských práv do procesu kreovania rady;
* vypustenie úlohy Slovenského národného strediska pre ľudské práva podporovať ratifikáciu alebo pristúpenie k medzinárodným zmluvám a dohovorom týkajúcich sa ľudských práv a dohliada na implementáciu medzinárodných zmlúv o ľudských právach a základných slobodách;
* vypustenie možnosti Slovenského národného strediska pre ľudské práva predkladať vláde Slovenskej republiky, Národnej rade Slovenskej republiky a orgánom verejnej správy nezávislé stanoviská, odporúčania a podnety na prijatie legislatívnych opatrení a nelegislatívnych opatrení aj z vlastnej iniciatívy.

**Stanovisko predkladateľa:**

 Predkladateľ trvá na navrhovanom znení dotknutých ustanovení, nakoľko je presvedčený, že ich formulácia je vhodná na účely naplnenia cieľov návrhu, ktorým je najmä naplnenie požiadaviek Parížskych princípov pre slovenskú národnú inštitúciu pre ľudské práva (tzv. NHRI). Uvedené znenie, tak ako je predložené, je výsledkom dlhodobej (niekoľkoročnej) odbornej diskusie, konzultácií s občianskou spoločnosťou aj priamo zapojenými subjektmi, a súčasne je výsledkom zhody povinne pripomienkujúcich subjektov ako aj samotného Slovenského národného strediska pre ľudské práva. Znenie návrhu vychádza tiež z  analýzy vypracovanej Ministerstvom spravodlivosti Slovenskej republiky (tvorí prílohu materiálu), ako aj z odporúčaní akreditačnej subkomisie Medzinárodnej koordinačnej komisie pre národné ľudskoprávne inštitúcie (tzv. GANHRI) a odporúčaní viacerých výborov OSN. S ohľadom na vyššie uvedené, tak nebolo zo strany predkladateľa možné stotožniť sa s návrhmi verejnosti vo vyššie uvedených oblastiach, a preto nebolo možné rozpory odstrániť.